Diari Oficial de la Generalitat Valenciana


Sumari del DOGV 6421, del 21-12-2010 (2010/13894)

DECRET 211/2010, de 17 de desembre, del Consell, sobre règim transitori d'aplicació per les universitats públiques valencianes de les retribucions addicionals del professorat universitari regulades en el Decret 174/2002, de 15 d'octubre, del Consell.
----------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/12/17/211/dof/vci/html**

### Dades del document

Número de DOGV
:   6421

Data del DOGV
:   21-12-2010

Secció del DOGV
:   I. DISPOSICIONS GENERALS

Número del document
:   2010/13768


Data del document
:   17-12-2010

Organisme emissor
:   Conselleria d'Educació

Tipus de document
:   Decret

Anàlisi jurídica

 Descriptors 

:   * prima salarial
    * legislació
    * personal docent
    * universitat

DECRET 211/2010, de 17 de desembre, del Consell, sobre règim transitori d'aplicació per les universitats públiques valencianes de les retribucions addicionals del professorat universitari regulades en el Decret 174/2002, de 15 d'octubre, del Consell. [2010/13696]  
El Decret 174/2002, de 15 d'octubre, del Consell, sobre el règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, regula, pel que fa a les retribucions addicionals, la possibilitat que les universitats públiques competència de la Generalitat, en el marc de les seues disponibilitats pressupostàries i del límit del cost de personal autoritzat pel Consell, assignen retribucions addicionals al professorat en funció de mèrits de docència, investigació i de gestió, acreditats per la Comissió Valenciana d'Acreditació i Avaluació de la Qualitat -actualment l'Agència Valenciana d'Avaluació i Prospectiva-, i es regulen els termes, condicions, requisits i quanties d'aquelles.  
La disposició transitòria sexta del mencionat Decret 174/2002, de 15 d'octubre, del Consell, va fixar un període de temps que permetia a les universitats continuar aplicant l'anterior sistema de retribucions addicionals, regulat en l'article 46 de la derogada Llei Orgànica de Reforma Universitària, mentre s'adaptaven al nou sistema d'incentivació del professorat a través de complements retributius addicionals. Este període transitori va ser ampliat fins al 31 de desembre de 2005 pel Decret 100/2004, de 18 de juny, del Consell, i fins al 31 de desembre de 2008 pel Decret 135/2006, de 29 de setembre, del Consell.  
D'una altra banda, mitjançant Acord de 24 de setembre de 2010, del Consell, es va aprovar el nou Pla Plurianual de Finançament del Sistema Universitari Públic Valencià, que preveu un període de vigència de 2010 a 2017, si bé no serà fins a l'any 2013 quan esdevinga plenament aplicable en tots els seus aspectes financers.  
En conseqüència, transcorreguts els terminis previstos en els decrets abans mencionats sense que s'haja produït la total adaptació prevista en aquells; en atenció al nou sistema i pla de finançament assenyalat, així com tenint present l'actual conjuntura econòmica, resulta necessari establir per a les universitats públiques valencianes un nou termini que els permeta continuar aplicant l'anterior sistema de retribucions addicionals mentre culmina el procés d'adaptació i s'incorpora pràcticament la pròxima planificació financera.  
Les previsions del present decret no tenen repercussió econòmica sobre el pressupost de la Generalitat, tant del present exercici com dels futurs en què s'aplique.  
Este decret es dicta a l'empara del que disposa l'article 53 de l'Estatut d'Autonomia de la Comunitat Valenciana, en la disposició final tercera de la Llei Orgànica 6/2001, de 21 de desembre, d'Universitats, i en la disposició final sèptima de la Llei Orgànica 4/2007, de 12 d'abril, per la qual es modifica l'anterior llei orgànica.  
Per tot això, a proposta del conseller d'Educació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 17 de desembre de 2010,  
DECRETE  
Article únic. Règim transitori de retribucions addicionals  
1. Les universitats públiques valencianes que, amb anterioritat a l'entrada en vigor del Decret 174/2002, de 15 d'octubre, del Consell, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari, tenien establides retribucions addicionals de les previstes en l'article 46.2 de la derogada Llei Orgànica de Reforma Universitària, podran mantindre-les, si és el cas, fins al 31 de desembre de 2012, sense que la quantia d'estes puga superar, de manera individual, el 40% de les retribucions que pels conceptes de sou i complement de destí els corresponga, i es computarà, si és el cas, en este complement, la quantia resultant de l'aplicació del que disposa l'article 33.2 de la Llei 31/1990, de 27 de desembre, de Pressupostos Generals de l'Estat per a 1991.   
2. No obstant això, si la quantia resultant de l'aplicació dels criteris establits en el Decret 174/2002, de 15 d'octubre, del Consell, per a les retribucions addicionals resulta superior a la retribució addicional percebuda per un professor de les dites universitats com a conseqüència de l'aplicació de l'article 46.2 de la derogada Llei Orgànica de Reforma Universitària, este tindrà dret a renunciar a esta última i acollir-se als dits criteris sol·licitant-ho al Consell de Govern de la universitat per a la seua proposta d'assignació en els termes establits en el Decret 174/2002, de 15 d'octubre, del Consell.  
DISPOSICIONS FINALS  
Primera. Habilitació normativa  
S'autoritza el conseller d'Educació per a dictar les disposicions i actes necessaris per al desplegament i l'execució del que disposa este decret.  
Segona. Entrada en vigor  
Este decret entrarà en vigor l'endemà de ser publicat en el Diari Oficial de la Comunitat Valenciana; no obstant això, es considera que els seus efectes es referixen a l'1 de gener de 2009.  
Valencia, 17 de desembre de 2010  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN


Còpia Permalink ELI